DJI Neo kan lande i din håndflade

Med en kampvægt på bare 135 gram er DJI Neo den hidtil lettelse og mest kompakte drone fra den kinesiske producent nogensinde. Den er skabt til “hverdagseventyr” og kan for eksempel fungere som et personligt kamera, der følger dig på mountainbike-turen.

Men selv om den er både klejn og relativt billig – den fås fra 1.599 kroner – er drone bestemt ikke legetøj.

Dronen kan styres fuldt ud uden fjernbetjening, lette fra og lande på håndfladen, har AI-motivsporing og QuickShots og tilbyder ultrastabiliseret video i 4K-opløsning med en flyvetid på op til 18 minutter.

Neos AI-algoritmer er skabt til at følge motivet inden for rammen, så uanset om du cykler, vandrer eller står på skateboard kan dronen følge dig. Og når turen er færdig, vender dronen tilbage til brugerens håndflade.

Beskyttere sikrer de skrøbelige propeller.

DJI Neo er udrustet med QuickShots-funktionen, der er hentet fra de dyrere droner, Her er seks intelligente optagetilstande, der hver især tilbyder en række forskellige optagelsesvinkler:

Dronie: Dronen flyver baglæns og stiger op, med kameraet låst på motivet, og optager en video.

Circle: Dronen cirkler rundt om motivet.

Rocket: Dronen stiger op med kameraet pegende nedad.

Spotlight: Dronen roterer, mens det valgte objekt holdes inden for rammen.

Helix: Dronen stiger op og snor sig i spiraler rundt om motivet.

Boomerang: Dronen flyver rundt om motivet i en oval bane, stiger op, når den flyver væk fra sit udgangspunkt og falder, når den flyver tilbage. Dronens udgangspunkt danner den ene ende af ovalens lange akse, mens den anden ende er på motivets modsatte side af udgangspunktet.

DJI Neo er designet til at skulle betjenes uden en ekstra fjernbetjening, men den kan parres med DJI Fly-app’en, fjernbetjeninger, RC Motion, DJI Goggles og endda stemmestyres. Hvis den kombineres med DJI RC-N3 (ekstraudstyr), kan dronen opnå en maksimal videotransmissionsafstand på hele 10 kilometer.

DJI Neo er ikke meget større end en håndflade.

Med 22 GB internt lager kan der gemmes op til 40 minutters 4K/30fps-video eller 55 minutters 1080p/60fps-video på dronen. Optagelserne kan overføres til smartphone via wifi.

Dronen har ikke nogen mikrofon. I stedet optages der lyd ved at forbinde Neo til en smartphone og optager via dennes mikrofon. App’en eliminerer automatisk propelstøj og fletter lydsporet med optagelserne.

Der følger ingen fjernbetjening med DJI Neo. Men dronen fås vanen tro også i en Fly More Combo med både fjernbetjening, to ekstra batterier og en stribe reservedele. Grundmodellen koster som sagt 1.599 kroner, mens Fly More-pakken kan købes for 2.740 kroner.

Læs også vores anmeldelse af DJI Mini 3 Pro.

DJI Neo kan lande i din håndflade